钦定古今图书集成/明伦汇编/闺媛典/第153卷 > 杨桂妻刘氏
## 钦定古今图书集成/明伦汇编/闺媛典/第153卷 > 杨桂妻刘氏

按《新安县志》：刘氏，生员杨桂妻。年二十二，夫殁，痛哭
呕血，五日不食。既以抚孤事亲为念，乃强视息。属岁
大祲，咸讽之去，氏啮指出血，矢节益笃。啖糠核，竭蹶
以供堂上匕著及教子读书。黍田数亩，几熟。夜大风，
意落为秸，抚床叹曰：“天乎，必填此孤嫠沟壑耶！”及旦
叩门，则数邻人捆输至，曰：“昨七月望方醵饮，念母子”
盻盻数茎穗，何忍委诸风伯，故群往代取。两伯翁先
已析著，及是不能支，遂议鬻氏产。氏族不平，以孤子
争。氏急止之曰：“幸无烦尔言，未亡人所不敢知，有两
高堂在，且产定足据耶？”族人叹息而返。苦节六十年，
年八十二。子孙皆贵显，称甲第。